Keywords

Summary



Keywords

1. Riigiabi – Komisjoni otsus – Abisaaja kindlaksmääramine rea ümberkorralduste järel – Mõiste „majandusüksus”

(EÜ artiklid 87 ja 88)

2. Riigiabi – Keeld – Erandid – Komisjoni otsus, mille kohaselt antakse luba abi anda tingimusel, et varasemat ebaseaduslikuks tunnistatud abi saanud ettevõtja esiteks abi tagasi maksab – Tagasi maksmata abi ja plaanitava abi kumuleeruva mõju vältimise vajadus

(EÜ artikli 87 lõike 3 punkt c ja EÜ artikli 88 lõige 2)

Summary

1. Riigiabi valdkonnas ei ületa komisjon abisaaja kindlaksmääramisel oma kaalutlusõiguse piire kui ta asub seisukohale, et sellise ümberkorralduse puhul, mis hõlmab ühe äriühingu tootmiskäitiste üleandmist äsja asutatud tööstusettevõtjatele, kusjuures varasem äriühing omab nendes äsja asutatud tööstusettevõtjates osalust, võib kõiki neid äriühinguid käsitada asjaomase abi osas üheainsa kontsernina, vaatamata sellele, et äsja asutatud tööstusettevõtjad on kõik varasemast äriühingust eraldiseisvad juriidilised isikud.

Varasem äriühing ja uued käitajast ettevõtjad võivad eeskätt moodustada majandusüksuse, kui läbiviidud ümberkorraldamine kujutab nii tööstuslikust kui ka finantsseisukohast endast ühtset kogumit. Kui üksus, millele kuulub kontrollosalus teatud äriühingus, seda äriühingut tegelikult kontrollib, sekkudes otseselt või kaudselt nimetatud äriühingu juhtimisse, siis tuleb seda üksust käsitada kontrollitava ettevõtja majandustegevuses osalevana. Neil tingimustel ei takista asjaolu, et kontrolli teostatakse üksnes koos ühe teise äriühinguga, kellele kuulub kontrollitava äriühingu kapitalis suurem osalus kui varasemale äriühingule, komisjonil tuvastada, et varasem äriühing ja kontrollitav äriühing moodustavad kõnealuse majandusüksuse.

Vastasel juhul piisaks nimelt olukorrast, kus ettevõtja lihtsalt jagatakse kaheks erinevaks üksuseks, millest esimene tegeleb otseselt varasema majandustegevusega ja teine kontrollib esimest tema juhtimisse sekkudes, et võtta liidu riigiabinormidelt nende kasulik mõju. See võimaldaks teisel üksusel saada riigi poolt või riigi vahenditest antud toetusi või muid soodustusi ning kasutada neid täielikult või osaliselt esimese kasuks, sealhulgas ka nendest kahest üksusest moodustatud majandusüksuse huvides.

Lisaks ei sõltu ebaseadusliku abi tagasimaksmise kohustusest kõrvalehiilimise ohu arvessevõtmine komisjoni poolt tõendi olemasolust selle kohta, et selline eesmärk asjaomase juhtumi faktilisi asjaolusid arvestades tõepoolest esines, sest kui see oleks nii, õhutataks ettevõtjaid looma äristruktuure, mille eesmärk on ebaseadusliku abi tagasimaksmise kohustusest kõrvalehiilimine, saades kasu sellest, et sellise eesmärgi taotlemise tõendamise koormis lasub komisjonil.

Esiteks võib märku anda kontrolli, algatuste tegemise ja rahalise toetuse ülesannete täitmise võimalusest, mis läheb kaugemale lihtsast investori kapitalipaigutusest, ja teiseks illustreerida orgaaniliste ja funktsionaalsete sidemete olemasolu sellise üksuse vahel, millele kuulub teatud äriühingus kontrollosalus, ja selle kontrollitava äriühingu vahel, eeskätt asjaolu, et kõnealuse üksuse juhatuse ja kontrollorgani liikmed nimetatakse kontrollitava äriühingu võrdväärsetesse organitesse.

(vt punktid 47–51, 55, 59, 63 ja 64)

2. Komisjon võib seada abi kokkusobivuse ühisturuga sõltuvusse varasema ebaseadusliku abi eelnevast tagasimaksmisest. Tagasi maksmata abi ja plaanitava abi kumuleeruva mõju vältimise vajadus on sama, olenemata sellest, kas tegemist on individuaalse abi või abikava raames antava abiga. Nimelt peab komisjon esiteks vajaduse korral võtma arvesse varasema ebaseadusliku ning tagasi maksmata abi ja uue abi võimalikku kumuleeruvat mõju ja teiseks saab ta uue abi ühisturuga kokkusobivaks tunnistada vaid siis, kui tema käsutuses olevad asjaolud võimaldavad sellise järelduseni jõuda.

Selles osas ja juhul, kui komisjon otsustab algatada ametliku uurimismenetluse, peavad liikmesriik ning uue abi võimalik saaja esitama komisjonile asjaolud, mis võimaldavad tõendada, et see abi on ühisturuga kokkusobiv, ning see kohustus laieneb ka vajadusele tõendada uue abi ning varasema ebaseadusliku, ühisturuga kokkusobimatu ning tagasi maksmata abi kumuleeruva mõju puudumist.

(vt punktid 96, 97, 99)